Jens Joel (S), 2024-05-30:
Tak for ordet.
Og tak til Liberal Alliance for at rejse forespørgslen.
Det er en vigtig debat.
Det er vigtigt for vores unge mennesker med et fritidsjob, og som både ministeren og ordføreren for forespørgerne også har sagt, er det faktisk også en god ting for de unge mennesker at have et fritidsjob.
Vi har jo i mange år gjort noget for at sikre, at de unge mennesker ikke kom til skade, at der blev passet på dem på arbejdsmarkedet.
Og helt tilbage i tiden var det jo desværre også sådan, at børn og unge blev brugt som billig arbejdskraft og var nødt til at arbejde rigtig mange timer for at forsørge familien.
Derfor var det naturligt nok, at man i mange år prøvede at skærme dem fra for meget arbejde.
Men i virkeligheden skal vi nok anskue det lidt anderledes nu og sige, at det at give de unge en indgang på arbejdsmarkedet, et fritidsjob, i virkeligheden også kan være med til at styrke dem.
Det gælder både, som det er blevet nævnt før, at man faktisk kan se, at mange klarer sig bedre i skolen, hvis de også har et fritidsjob – måske fordi de bliver bedre til at strukturere deres tid – men man kan også se, at de får en bedre tilknytning til arbejdsmarkedet senere hen, og derfor er det godt for mange ting.
Jeg tror, at man lærer noget andet på jobbet, end man lærer i skolen.
Og det, at man helt konkret får et klap på skulderen, som lønsedlen jo er, men måske også får ros fra chefen, og det, at man ved, at der er nogle, der er afhængige af, at man møder op, er jo med til at styrke de unge – det styrker os alle sammen – og øge de unges myndiggørelse, altså det, at man retter ryggen, at man synes, man bidrager med noget, og at man er en del af et fællesskab.
Derfor er jeg faktisk også enig i det, der er blevet sagt om, at det også er et opråb til os som forældre.
Vi skal ikke beskytte vores børn imod det.
Det er ikke sådan, at man, hvis man kan sige, at man har penge nok til, at ens barn ikke behøver at tage et fritidsjob, så gør sit barn en tjeneste.
I virkeligheden skulle man måske hellere sige: Vi har da nok på kistebunden til, at vi godt kan supplere med nogle ting, men det er faktisk godt for dig at komme ud og tjene dine egne penge.
Det gælder uanset hvad i forhold til oplevelsen i det og de erfaringer, som man gør sig.
Så vi lærer noget andet på jobbet, end vi gør i skolen.
Vi får rigtig meget med derfra.
Vi får nogle erfaringer, måske også med nogle brancher, som vi enten ikke kommer tilbage til, men har forståelse for senere hen, eller som vi bliver nysgerrige på senere i forhold til at blive ansat i.
Derfor er det også sådan, at når vi fra regeringens side gerne vil have flere i fritidsjob, er det jo både, fordi der er færre, end der var, da jeg havde fritidsjob, men det er også, fordi der er nogle brancher, hvor der faktisk er meget få, og hvor man måske kunne se, at hvis man fik flere fritidsjobbere, ville man også få flere medarbejdere på sigt, fordi man oplever, at der i industrien eller i den offentlige sektor eller andre steder kan være veje ind.
Så vi støtter varmt op om intentionen her.
Vi er helt på linje med forespørgerne og de øvrige planer og ting, som også er delvis præsenteret af regeringen, og selvfølgelig støtter vi også op om den vedtagelsestekst, som fru Sólbjørg Jakobsen allerede har læst op.